ดันไมโครไฟแนนซ์ยกกรุงไทยต้นแบบ
ธปท.เชื่อธนาคารไทยจะหันมาหากำไรจากการให้กู้สินเชื่อไมโครไฟแนนซ์มากขึ้น
18 ส.ค. 2554

ธปท.เชื่อธนาคารไทยจะหันมาหากำไรจากการให้กู้สินเชื่อไมโครไฟแนนซ์มากขึ้น 
หลังธนาคารกรุงไทยทดลองทำแล้วมีแนวโน้มดีและหนี้เสียต่ำ 
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) กล่าวว่า หลังจากธนาคารกรุงไทยทดลองปล่อยกู้ไมโครไฟแนนซ์แล้วได้ผลค่อนข้างดี ก็น่าจะเป็นโอกาสให้ธนาคารอื่นๆ สนใจหันมาทำไมโครไฟแนนซ์มากขึ้น
ทั้งนี้ คาดว่าในระยะต่อไปธนาคารพาณิชย์น่าจะให้ความสำคัญกับธุรกิจสนหันมาปล่อยกู้สินเชื่อฐานรากที่ให้กู้กับคนมีรายได้น้อยหรือไมโครไฟแนนซ์มากขึ้น เพราะถือเป็นช่องทางที่ดี เป็นโอกาสของธนาคารในการหากำไรจากการปล่อยกู้สินเชื่อประเภทนี้เพิ่มขึ้น เนื่องจากเงื่อนไขการคิดดอกเบี้ยก็เปิดกว้างให้คิดในระดับที่คุ้มความเสี่ยง ผู้ขอกู้ไม่จำเป็นต้องมีหลักประกัน เงินเดือนก็กู้ได้ ที่สำคัญหนี้เสียจากการให้กู้ต่ำ
นายสรสิทธิ์ กล่าวว่า แม้ ธปท.จะส่งเสริมให้ธนาคารพาณิชย์ปล่อยกู้ไมโครไฟแนนซ์ ให้ผู้ไม่มีโอกาสลดการกู้เงินนอกระบบที่ขูดรีดดอกเบี้ยและสร้างปัญหาสังคม แต่ ธปท.ไม่มีการบังคับธนาคารพาณิชย์ให้ทำธุรกิจไมโครไฟแนนซ์แต่อย่างใด 
“เราปล่อยให้ฝ่ายบริหารตัดสินใจเองตามเกณฑ์หรือกติกาที่ ธปท.กำหนด อย่างไรก็ตาม เชื่อว่าธนาคารพาณิชย์ในปัจจุบันมีระบบงานที่มีศักยภาพรองรับการปล่อยกู้ประเภทนี้ได้ทั้งในเรื่องการบริหารความเสี่ยง เทคโนโลยี” ผู้ช่วยผู้ว่าการ ธปท. กล่าว